**Podpora predprimárneho vzdelávania online**

Manuál pre učiteľa

*Príspevok prináša niekoľko námetov pre učiteľov materských škôl na zadávanie „dištančných“ úloh deťom prostredníctvom rodičov a sociálnych sietí (Facebook). Sociálne siete sú v tomto prípade prostriedkom na to, aby sa upevnili vzťahy* ***učiteľ- dieťa, rodič – učiteľ a rodič - dieťa*** *.*

*Samozrejme, uvedomujeme si, že zadávať domáce úlohy pre predškolákov je náročné vzhľadom k ich čitateľskej gramotnosti. Deti v tomto veku iba spoznávajú význam a funkcie písaného textu, k čomu smeruje náš hlavný cieľ. Pomocou rodičov detí chceme prioritne umožniť dorozumievanie sa s dieťaťom v čase jeho neprítomnosti v materskej škole. Chceme, aby dieťa v prvom rade spoznávalo význam a funkcie písaného textu. Texty a úlohy, ktoré vytvorí učiteľ materskej školy, sú zároveň nástrojom na upevňovanie a rozširovanie poznatkov, informácií a vedomostí, sú zdrojom zážitkov (pri rozpamätávaní sa, emócií a prežívania pri zvládnutej úlohe), sú prostriedkom na uľahčovanie zapamätania si informácií, sú námetmi na praktické činnosti. Vytvorenými úlohami a textami učiteľ materskej školy pomáha vytvárať pozitívne situácie podporujúce motiváciu, záujem a vzťah k písanej kultúre, vzdelávaniu a učeniu v spolupráci s rodičom. Cieľom je* ***pomôcť rodičom vyplniť čas s dieťaťom tak, aby činnosti smerovali aj k dosahovaniu niektorých výkonových štandardov zo Štátneho vzdelávacieho programu.****. Komunikácia, ktorá bude prebiehať, súčasne pomáha rodičom bližšie spoznať činnosti učiteľa materskej školy.*

**Podmienky na realizovanie komunikácie s dieťaťom v platforme Facebook**

K tomu, aby materská škola mohla začať zadávať úlohy pre deti prostredníctvom sociálnej siete, je dôležité splniť nasledovné podmienky:

1. Materská škola má zriadenú stránku na sociálnych sieťach.
2. Rodičia detí poznajú a navštevujú stránku MŠ.
3. Prvý informačný status, ktorým zavádza materská škola súbor domácich aktivít, je venovaný rodičom. Obsahuje:

* ***Zdôvodnenie prečo budete zadávať deťom úlohy*.** (Vysvetlite rodičom, čo bude cieľom aktivít. Zdôraznite, že nechcete zaťažovať a pridávať ďalšie povinnosti rodičom. Uveďte, že vaším zámerom je pokračovať vo VVČ, čo je v prvom rade v záujme ich detí. Prízvukujte tiež, že nie všetky úlohy musí dieťa splniť. Bude záležať od aktuálnej situácie v rodine. K úlohám sa môže dieťa vrátiť a doplniť ich.)
* ***Vysvetlenie aká je úloha rodiča pri plnení úloh.*** (Čítanie zadania úloh a zapísanie odpovede dieťaťa do komentárov).
* ***Požiadanie rodiča o zachovanie maximálnej možnej samostatnosti dieťaťa pri plnení úloh.***

**Pravidlá pri zadávaní úloh pre deti:**

Po úvodnej inštrukcii pre rodičov zadávate úlohy pre deti. Dodržujte tieto princípy:

1. Pri každej úlohe dbajte o oslovenie detí, pozdravy a ostatné pravidlá slušnej komunikácie.
2. Zadanie úlohy má rešpektovať vývinovú úroveň dieťaťa. Vety sú krátke, a jednoznačné.
3. V texte zadania aj vo vyhodnocovaní sa nebráňte používať emotikony. Tie si deti vedie prečítať aj samé.
4. Obsah úloh by mohol vychádzať z toho, čo ste s deťmi už realizovali v materskej škole.
5. Každú úlohu starostlivo zhodnoťte – ideálne je individuálny prístup ku každému dieťaťu, resp. v jednom komentári menujete niekoľko detí naraz. Nezabudnite, že človek rád počuje svoje meno. Buďte adresní.

**Aktivity na komunikáciu s dieťaťom cez sociálne siete**

1. ***Pieseň Popletená***

**Zadanie pre deti:**

*Milé deti, pamätáte si ešte pesničku Popletená? Ak áno, zaspievajte ju rodičom. Aby sme si pripomenuli slová. Tu sú:*

Na tom našom dvore kotkodáka pes,

potok tečie hore, v izbe rastie les.

Biely sniežik padá v lete

všetko sa mi v hlave pletie,

keď mám v uchu prievan, zhltnem chladničku,

a potom si spievam túto pesničku

*Spočítajte teraz, koľko nesprávnych tvrdení je v pesničke a číslicu nám s pomocou rodičov napíšte do komentára.*

**Poznámka:** Učiteľ vyberá pieseň z repertoáru vlastnej materskej školy. Úlohy, ktoré na ňu nadväzujú, môžu byť rôzne. Napr.: pieseň Bolo raz jabĺčko krásne – úloha nájsť o akom živočíchovi sa v piesni spieva. Pieseň Po nábreží koník beží...- úloha zistiť, aký koník beží po nábreží? Čo to asi znamená? A pod.

**Didaktický význam aktivity:** Aktivita nabáda dieťa k samostatnému spevu detskej piesne. Úloha smeruje k rozvoju logického myslenia. Dieťa rozhoduje o pravdivosti jednoduchých tvrdení.

**Zdroj:** Materská škola pri ZŠ s MŠ Jarok

1. ***Báseň Paradajka a slivka***

**Zadanie pre deti:**

*Milí predškoláci !*

*Potrebujem vašu pomoc! 🙏 Pamätáte si ešte básničku o paradajke a slivke? Ja som z nej niečo zabudla, tak vás prosím o jej zarecitovanie rodičom a doplnenie.*

*Vopred ďakujem rodičom, ktorí prví zareagujú a predškolákovi, ktorý prvý doplní text. 😊*

**PARADAJKA A SLIVKA**

PARADAJKA SO SMIECHOM, TAKTO SLIVKU PLAŠÍ:

ČUŠAŤ BUDEŠ ........, V KOMPÓTOVEJ FĽAŠI.

SLIVKA MÚDRO ODPOVIE: SMIAŤ SA NEMÁŠ PREČO,

TY ZAS BUDEŠ.........., ČUŠAŤ AKO LEČO.

**Poznámka:** Básničku vyberá učiteľ z repertoáru básní, ktoré deti poznajú.

**Didaktický význam aktivity:** Aktivita nabáda deti k recitovaniu krátkej básničky s dôrazom na správnu výslovnosť.

**Zdroj:** Materská škola pri ZŠ s MŠ Jarok

1. ***Pomôžem mamičke***

**Zadanie pre deti:**

*Milí predškoláci,*

*pomôžte tento týždeň mamičke s ukladaním ponožiek. V materskej škole sme sa to už učili. Ak si už postup nepamätáte, poproste mamičku, isto vám to rada zopakuje. Ponožky môžete odfotiť a spolu s rodičom zavesiť do komentáru. Alebo počet samostatne zrolovaných ponožiek napíšte do komentára.*

**Didaktický význam aktivity**: Dieťa ovláda základné sebaobslužné činnosti. Úloha nabáda dieťa, aby kultivovane požiadalo o pomoc rodiča. Vytvára situácie, v ktorej dieťa pomáha s domácimi prácami.

1. ***Volám sa ...***

**Zadanie pre deti:**

*Milé deti,*

*Dnes by sme od vás chceli, aby ste nám do komentára napísali začiatočné písmeno vášho mena. Spolu s rodičom potom dopíšte niekoľko slov, ktoré sa začínajú na rovnaké písmeno.*

**Poznámka:** Môžete zadať iné úlohy na určovanie prvého písmena v slove. Napr. napíšte 5 slov na spoluhlásku M a pod.

**Didaktický význam aktivity**: Aktivita je smerovaná k identifikovaniu prvej hlásky v slove a identifikovaniu prvého písmena z mena na klávesnici PC.

1. ***Fotografia***

**Zadanie pre deti:**

*Milí naši kamaráti,*

*pamätáte si túto akciu* (vložte fotografiu z akcie)*, ktorú sme mali v  materskej škole? Napíšte nám, ako sa volal ujo na fotografii. Rodičom porozprávajte, o čom celé divadielko bolo. Mamička alebo otecko nám môžu napísať, čo ste o divadielku povedali.*

**

**Poznámka:** Vyberajte fotografie zo spoločných akcií. Ak máte súhlas rodičov, môžete vkladať fotografie aj z bežného života detí v materskej škole. Úlohy vyčítate z danej  fotografie. Môžu byť rôzne, napr. Čo robia deti na fotografii? Kde sa to konalo? O čom to bolo? Kto sa skrýval pod maskou supermana? A pod.

**Didaktický význam aktivity**: Dieťa sa rozpamätávaním vracia k zaujímavým aktivitám, opakovane môže prežiť radosť z aktivity, komunikuje s rodičom o aktivite.

1. ***Rozprávka***

**Zadanie pre deti:**

*Milé deti,*

*pamätáte si rozprávku, ktorú som vám rozprávala pred spaním? Trochu vám našepkám. Vystupovala v nej stará mama, vlk a poľovník. Stará mama bola chorľavá. Poľovník bol dobrý a vďaka nemu sa všetko dobre skončilo. Napíšte mi, ako sa rozprávka volala. A večer rozprávku porozprávajte svojim rodičom na dobrú noc. Nech sa im dobre spí.*

**Didaktický význam aktivity**: Dieťa spájaním informácií o hlavných postavách identifikuje rozprávku. Dieťa reprodukuje stručne obsah prečítaného textu.

***Miesto záveru***

Tento čas je pre všetkých náročný. Tak pre učiteľov, rodičov ale aj deti. Aktivity, ktoré sme vyššie uviedli, sú jeho spestrením a zároveň majú veľký vplyv na vývin detí. Domnievame sa, že aktivitami:

* u dieťaťa vytvárame postoje k učeniu, povinnostiam, zodpovednosti;
* precvičujeme u detí pamäť;
* vedieme deti k chápaniu významu písanej reči;
* cielenými úlohami opätovne vytvárame pozitívne emócie súvisiace so zážitkami z materskej školy. Zvlášť v týchto dňoch sú pre nás pozitívne emócie veľmi dôležité.

Rodičom prezentujeme tvorbu úloh a aktivít, ktoré dieťa predškolského veku môže, alebo by malo zvládnuť.

**Spracovala:** © PaedDr. Eva Pupíková,

Metodicko-pedagogické centrum, detašované pracovisko, Nitra,

30. marca 2020